દરમિયાન ‘પાસ’ના કોર કમિટીના સભ્ય દિનેશ બાંભણિયા કહે છે કે, હાર્દિક પટેલને રણનીતિના ભાગરૂપે ગઇ કાલની બેઠકથી દૂર રાખવાનું નક્કી કરાયું હતું. કોંગ્રેસ દ્વારા બેઠક દરમિયાન ઇબીસી અનામતનો આગ્રહ કરાયો હતો, જેને અમે ફગાવી દેતાં કોંગ્રેસના અગ્રણીઓએ આપસમાં ફરીથી બેઠક કરીને ‘પાસ’ સમક્ષ બંધારણીય જોગવાઇ મુજબની અનામતના સંદર્ભમાં ત્રણ ફોર્મ્યુલા આપી છે. જે ગુપ્ત હોઇ હાલ જણાવી શકાય તેમ નથી, પરંતુ આજે આ ફોર્મ્યુલા અંગે હાર્દિક પટેલ સાથે બેઠક થવાની છે. ઉપરાંત કાયદાકીય નિષ્ણાતોની અને સમાજના આગેવાનોનું માર્ગદર્શન લઇને બે દિવસમાં કોંગ્રેસ સાથે ફરીથી બેઠક યોજાય તેવી શકયતા છે. ‘પાસ’ કોંગ્રેસ સમિતિ દ્વારા માન્ય બાબુ માંગુકિયા સહિતના કોઇ પણ આગેવાન સાથે આ છેલ્લી બેઠક કરવા તૈયાર છે.